b'\n_START_ARTICLE_\nPhan Th\xe1\xbb\x8b Kim Ph\xc3\xbac\n_START_PARAGRAPH_\nPhan Th\xe1\xbb\x8b Kim Ph\xc3\xbac (s. 2. huhtikuuta 1963 Long An, Vietnam) nousi maailman tietoisuuteen valokuvasta, jonka otti Pulitzer-palkittu Associated Press (AP) -valokuvaaja Hu\xe1\xbb\xb3nh C\xc3\xb4ng \xc3\x9at (tunnetaan ammattinimell\xc3\xa4 Nick Ut) 8. kes\xc3\xa4kuuta 1972 Trang Bangin kyl\xc3\xa4ss\xc3\xa4, Vietnamissa. Kuvassa noin yhdeks\xc3\xa4nvuotias, sel\xc3\xa4st\xc3\xa4 pahoin palanut alaston tytt\xc3\xb6 (Kim Ph\xc3\xbac) juoksee muiden tapaan kohti kameraa, paeten Etel\xc3\xa4-Vietnamin joukkojen harhaan osunutta napalm-hy\xc3\xb6kk\xc3\xa4yst\xc3\xa4. Nick Ut toimitti Kim Ph\xc3\xbacin sairaalaan Saigonissa, jossa h\xc3\xa4nen vakavia kolmannen asteen palovammojaan hoidettiin 14 kuukautta ennen h\xc3\xa4nen kotiutustaan. Tuona aikana h\xc3\xa4n k\xc3\xa4vi l\xc3\xa4pi 17 leikkausta. Ensimm\xc3\xa4iset ihonsiirtoleikkaukset suoritti suomalainen plastiikkakirurgi Aarne Rintala (1926\xe2\x80\x932014), joka kertoo n\xc3\xa4ist\xc3\xa4 tapahtumista muistelmissaan._NEWLINE_Vuonna 1992 Kim Phuc ja h\xc3\xa4nen tuore aviomiehens\xc3\xa4 Bui Huy Toan hakivat poliittista turvapaikkaa Kanadasta, joka heille my\xc3\xb6s my\xc3\xb6nnettiin. Pariskunnalla on kaksi lasta._NEWLINE_Vuonna 1997 perustettiin h\xc3\xa4nen nime\xc3\xa4\xc3\xa4n kantava yleishy\xc3\xb6dyllinen The Kim Foundation International -s\xc3\xa4\xc3\xa4ti\xc3\xb6, jonka tavoitteena on tukea kansainv\xc3\xa4lisi\xc3\xa4 j\xc3\xa4rjest\xc3\xb6j\xc3\xa4, jotka tarjoavat l\xc3\xa4\xc3\xa4ketieteellist\xc3\xa4 apua sotien ja terrorismin lapsiuhreille. 10. marraskuuta 1997 Kim Ph\xc3\xbac nimitettiin Unescon hyv\xc3\xa4n tahdon l\xc3\xa4hettil\xc3\xa4\xc3\xa4ksi. Kim Phucin el\xc3\xa4m\xc3\xa4kerta julkaisiin 1999 nimell\xc3\xa4 The Girl in the Picture: the Story of Kim Phuc, the Photograph and the Vietnam War (suomeksi Tytt\xc3\xb6 kuvassa: Kim Phucin tarina). Kirjoittajana oli Denise Chong.'